একইসঙ্গে মানুষের আস্থা বজায় রাখার পরামর্শ দিয়েছিলেন। পুলিশ কমিশনার এ কথা বলার ৭২ ঘণ্টার মধ্যে ফের জনতার রোষের মুখে পড়ল পুলিশ। সরকারি কাজে বাধা, পুলিশকর্মীদের মারধর এবং গাড়ি ভাঙচুরের অভিযোগে দু’জনকে গ্রেফতার হল ঠিকই। তবে আস্থা বজায় রাখার পথ যে সহজ নয় তা আরেকবার দেখিয়ে দিল আনন্দপুরের ঘটনা।
শনিবার রাতে এক বধূর মৃত্যুকে কেন্দ্র করে ধুন্ধুমার বেধে যায় আনন্দপুরের নোনাডাঙা এলাকায়। পুলিশ সূত্রের খবর, সরস্বতী পুজোর দিন শ্বশুরবাড়ি থেকে সঙ্ঘমিত্রা বর (২৫) নামে ওই মহিলাকে অগ্নিদগ্ধ অবস্থায় উদ্ধার করা হয়। সেই থেকে একটি হাসপাতালে আশঙ্কাজনক অবস্থায় চিকিৎসাধীন ছিলেন সঙ্ঘমিত্রা। শুক্রবার তাঁর মৃত্যু হয়। মৃতার পরিবারের অভিযোগ, বিয়ের পর থেকে মেয়ের উপর নির্যাতন করত শ্বশুরবাড়ির লোকজন। সরস্বতী পুজোর দিন স্বামী এবং শ্বশুরই তাঁর গায়ে আগুন লাগিয়ে দিয়েছে। যদিও পুলিশ সূত্রের দাবি, হাসপাতালে মৃত্যুকালীন জবানবন্দিতে সঙ্ঘমিত্রা জানিয়েছিলেন, পুজোর দিন প্রদীপ জ্বালানোর সময় আগুন লেগে যায়। পুলিশের দাবি, ময়নাতদন্তের রিপোর্টেও খুনের প্রমাণ মেলেনি। 
স্থানীয় বাসিন্দারা অবশ্য সে সব শুনতে নারাজ। শনিবার রাতে পরিবারের তরফে মৃত সঙ্ঘমিত্রার স্বামী-সহ শ্বশুরবাড়ির অন্য সদস্যদের বিরুদ্ধে অভিযোগ দায়ের করা হয়। এরপর অভিযুক্তদের গ্রেফতার দাবিতে মৃতদেহ আটকে রেখে শুরু হয় বিক্ষোভ। রাত ১২ টার পরেও চলে বিক্ষোভ। পুলিশ সূত্রের দাবি, সৎকারের জন্য দেহ বার করতে গেলে কর্তব্যরত পুলিশকর্মীদের সঙ্গে ধস্তাধস্তি শুরু হয় বিক্ষোভকারীদের। পুলিশকে লক্ষ্য করে চলে ইটবৃষ্টি। ইটের ঘায়ে আহত হন ঘটনাস্থলে উপস্থিত বিভাগীয় ডিসি-সহ প্রায় ১০ জন পুলিশকর্মী। ভাঙচুর করা হয় পুলিশের দু’টি গাড়ি। পরে ঘটনাস্থলে বিশাল পুলিশবাহিনী পৌঁছে পরিস্থিতি নিয়ন্ত্রনে আনে। 
আনন্দপুর থানার ছোটবাবু অনির্বাণ হালদারের অভিযোগের ভিত্তিতে দু’জনকে গ্রেফতার করা হয়েছে। ইটবৃষ্টিতে তিনিও আহত হয়েছেন বলে খবর। রবিবার ধৃতদের আলিপুর আদালতে তোলা হলে বুধবার পর্যন্ত পুলিশি হেফাজতের নির্দেশ দিয়েছেন বিচারক। মৃতার ভাইয়ের অভিযোগের ভিত্তিতে খুন ও বধূ নির্যাতনের একটি পৃথক মামলা রুজু হয়েছে। সেই মামলার তদন্ত চলছে বলে জানিয়েছে পুলিশ।